CELEX: 32005R1708
Language: fi
Date: 2005-10-19 00:00:00
Title: Komission asetus (EY) N:o 1708/2005, annettu 19 päivänä lokakuuta 2005, yksityiskohtaisten sääntöjen vahvistamisesta neuvoston asetuksen (EY) N:o 2494/95 täytäntöönpanemiseksi yhdenmukaistetun kuluttajahintaindeksin yhteisen indeksin viitejakson osalta ja asetuksen (EY) N:o 2214/96 muuttamisesta   (ETA:n kannalta merkityksellinen teksti)

20.10.2005   
            
            
               FI
            
            
               Euroopan unionin virallinen lehti
            
            
               L 274/9
            
         
      KOMISSION ASETUS (EY) N:o 1708/2005,
   annettu 19 päivänä lokakuuta 2005,
   yksityiskohtaisten sääntöjen vahvistamisesta neuvoston asetuksen (EY) N:o 2494/95 täytäntöönpanemiseksi yhdenmukaistetun kuluttajahintaindeksin yhteisen indeksin viitejakson osalta ja asetuksen (EY) N:o 2214/96 muuttamisesta
   (ETA:n kannalta merkityksellinen teksti)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95 (1) ja erityisesti sen 4 artiklan kolmannen kohdan ja 5 artiklan 3 kohdan,
   ottaa huomioon asetuksen (EY) N:o 2494/95 5 artiklan 3 kohdassa edellytetyn Euroopan keskuspankin lausunnon (2),
   sekä katsoo seuraavaa:
   
               (1)
            
            
               Yhdenmukaistetut kuluttajahintaindeksit (’YKHIt’) ovat yhdenmukaistettuja inflaatiolukuja, joita komissio ja Euroopan keskuspankki edellyttävät EY:n perustamissopimuksen 121 artiklassa määrättyjen tehtäviensä suorittamiseksi. YKHIt on laadittu helpottamaan kuluttajahintainflaation kansainvälisiä vertailuja. Ne toimivat tärkeinä indikaattoreina rahapolitiikan hallinnassa.
            
         
               (2)
            
            
               Asetuksen (EY) N:o 2494/95 5 artiklan 1 kohdan a alakohdan mukaisessa I vaiheessa vertailukelpoisten kuluttajahintaindeksien aikaansaamisessa tarvittavat toimenpiteet tarkoittavat väliaikaisten kuluttajahintaindeksien tuottamista.
            
         
               (3)
            
            
               Asetuksen (EY) N:o 2494/95 5 artiklan 1 kohdan b alakohdan mukaisessa II vaiheessa yhdenmukaistettua kuluttajahintaindeksiä (YKHI) on sovellettava tammikuun 1997 indeksistä alkaen ja yhteinen indeksin viitejakso on vuosi 1996.
            
         
               (4)
            
            
               Asetuksessa (EY) N:o 2494/95 ei kuitenkaan suljeta pois YKHIen ajantasaistamista joksikin toiseksi yhteiseksi indeksin viitejaksoksi.
            
         
               (5)
            
            
               Kymmenen uuden jäsenvaltion liityttyä Euroopan unioniin vuonna 2004 jotkin YKHI-alaindeksit, joita säännellään ”Yksityisen kulutuksen käyttötarkoituksen mukaisella luokituksella YKHIn tarpeisiin mukautettuna (COICOP/YKHI)”, siten kuin yhdenmukaistetuista kuluttajahintaindekseistä annetun neuvoston asetuksen (EY) N:o 2494/95 toimeenpanon alkutoimenpiteistä 9 päivänä syyskuuta 1996 annetussa komission asetuksessa (EY) N:o 1749/96 (3) säädetään, viittaavat kuitenkin eri indeksin viitejaksoihin. YKHIt olisi kuitenkin koottava yhteisten indeksin viitejaksojen pohjalta asetuksen (EY) N:o 2494/95 4 artiklassa säädetyn vertailukelpoisuuden varmistamiseksi.
            
         
               (6)
            
            
               Yhteisen indeksin viitejakson ajantasaistaminen parantaisi asetuksen (EY) N:o 2494/95 5 artiklan 3 kohdan mukaista YKHIen asianmukaisuutta.
            
         
               (7)
            
            
               Hyvänä käytäntönä pidetään hintaindeksien indeksin viitejakson ajantasaistamista, kun indekseihin tehdään huomattavia tarkistuksia, koskivat ne hyödykkeitä, maantieteellistä kattavuutta tai molempia.
            
         
               (8)
            
            
               On tarpeen vahvistaa säännöt niiden COICOP/YKHI-luokituksen alaindeksien yhteisille indeksin viitejaksoille, jotka on yhdistetty YKHIin eri ajankohtina, sen varmistamiseksi, että tuloksena saadut YKHIt täyttävät asetuksen (EY) N:o 2494/95 4 artiklassa ja 5 artiklan 3 kohdassa asetetut vertailukelpoisuus- ja asianmukaisuusvaatimukset.
            
         
               (9)
            
            
               Tässä yhteydessä on tarpeen selventää ja yhdenmukaistaa käsitteistöä YKHIen viitejaksoja koskevan toimintakäytännön ohjaamiseksi. Samoin on tarpeen muuttaa yhdenmukaistetuista kuluttajahintaindekseistä: YKHI:en alaindeksien ilmoittaminen ja levittäminen 20 päivänä marraskuuta 1996 annettua komission asetusta (EY) N:o 2214/96 (4).
            
         
               (10)
            
            
               Tässä asetuksessa säädetyt toimenpiteet ovat yhdenmukaisia neuvoston päätöksellä 89/382/ETY, Euratom (5) perustetun tilasto-ohjelmakomitean antaman lausunnon kanssa,
            
         ON ANTANUT TÄMÄN ASETUKSEN:
   1 artikla
   Tavoite
   Tämän asetuksen tavoitteena on vahvistaa yhteiset säännöt tiettyjen indeksin viitejaksojen määrittelemistä varten sen varmistamiseksi, että tuloksena saadut yhdenmukaistetut kuluttajahintaindeksit (’YKHIt’) ovat vertailukelpoisia ja asianmukaisia.
   2 artikla
   Määritelmät
   YKHIen muodostamisessa käytetään kolmen tyyppisiä yhteisiä viite- tai perusjaksoja, jotka voidaan valita toisistaan riippumatta, nimittäin:
   
               a)
            
            
               ’Painotusten viitejakso’ on jakso, joka määritellään komission asetuksen (EY) N:o 2454/97 (6) 2 artiklassa.
            
         
               b)
            
            
               ’Hintaviitejakso’ on jakso, josta ajankohdan hintamuutos mitataan ja jota varten hintoja käytetään nimittäjinä indeksilaskelmissa; se viittaa hintoihin, joita käytetään YKHI-painotusten määräarvioinnissa.
            
         
               c)
            
            
               ’Indeksin viitejakso’ on jakso, jonka indeksiksi asetetaan 100 indeksipistettä.
            
         3 artikla
   Täytäntöönpanoa koskevat toimenpiteet
   1.   YKHIn yhteiseksi indeksin viitejaksoksi asetetaan 2005 = 100.
   2.   YKHIn kaikkien hyödykkeiden indeksit ja alaindeksit muutetaan asteikolla toiseksi yhteiseksi indeksin viitejaksoksi, kun se katsotaan tarpeelliseksi. Ajantasaistamisen yhteydessä kaikki YKHIt ja YKHI-alaindeksit muutetaan asteikolla yhteiseksi indeksin viitejaksoksi. Indeksien muuttaminen asteikolla uudeksi indeksin viitejaksoksi tulee voimaan seuraavan kalenterivuoden tammikuun indeksistä.
   3.   Komissio (Eurostat) voi ajantasaistaa indeksin viitejakson kuultuaan päätöksellä 89/382/ETY, Euratom perustettua tilasto-ohjelmakomiteaa.
   4.   COICOP/YKHIin lisättävät alaindeksit, jotka on tarkoitus yhdistää YKHIin, liitetään joulukuussa sadan indeksipisteen tasolla, ja ne tulevat voimaan seuraavan tammikuun indeksissä.
   4 artikla
   Muutos
   Korvataan asetuksen (EY) N:o 2214/96 4 artikla seuraavasti:
   
      ”4 artikla
      Alaindeksien levittäminen
      Komissio (Eurostat) levittää tämän asetuksen liitteessä 1 lueteltujen luokkien YKHIen alaindeksit yhteisen indeksin viitejakson perusteella.”
   
   5 artikla
   Voimaantulo
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä lokakuuta 2005.
      
         
            Komission puolesta
         
         Joaquín ALMUNIA
         
         
            Komission jäsen
         
      
   
   
      (1)  EYVL L 257, 27.10.1995, s. 1. Asetus sellaisena kuin se on muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1).
   
      (2)  Lausunto annettu 4 päivänä lokakuuta 2005 (EUVL C 254, 14.10.2005).
   
      (3)  EYVL L 229, 10.9.1996, s. 3. Asetus sellaisena kuin se on viimeksi muutettuna asetuksella (EY) N:o 1749/1999 (EYVL L 214, 13.8.1999, s. 1).
   
      (4)  EYVL L 296, 21.11.1996, s. 8. Asetus sellaisena kuin se on viimeksi muutettuna asetuksella (EY) N:o 1920/2001 (EYVL L 261, 29.9.2001, s. 46).
   
      (5)  EYVL L 181, 28.6.1989, s. 47.
   
      (6)  EYVL L 340, 11.12.1997, s. 24.